Broj:711-I-1619-M-123/23-05-12

Zagreb, 28. srpnja 2023.

**VELIMIR PAUŠIĆ**

**općinski načelnik Općine Stara Gradiška**

**Predmet: mišljenje na zahtjev obveznika Velimira Paušića**

* ***daje se***

Povjerenstvo za odlučivanje o sukobu interesa (u daljnjem tekstu: Povjerenstvo) je dana 6. srpnja 2023. pod brojem 711-U-5336-M-123/23-01-27 zaprimilo zahtjev za mišljenjem koji je podnio obveznik Velimir Paušić, općinski načelnik Općine stara Gradiška.

U podnesenom zahtjevu obveznik navodi da, uvažavajući obvezu zaštite prava i interesa jedinice lokalne samouprave, Općina Stara Gradiška namjerava angažirati pravnu pomoć u smislu davanja punomoći odvjetniku radi zastupanja Općine. Ističe kako se radi o stvarno-pravnom pitanju u kontekstu rješavanja imovinsko-pravnih odnosa te je neupitno da će punomoćnik (opunomoćeni odvjetnik kao pravni profesionalac) u okviru dane mu punomoći poduzimati sve potrebne pravne radnje, a upravo poradi zaštite prava i interesa stranke.

Obveznik navodi da su općinski načelnik i odvjetnik kojeg Općina Stara Gradiška namjerava angažirati „pašanci“ tj. muževi dviju sestara, slijedom čega traži mišljenje odnosno tumačenje predstavlja li u navedenoj situaciji zastupanje Općine od strane odvjetnika koji je s općinskim načelnikom ,,pašanac“ sukob interesa u kontekstu odredbi Zakona o sprječavanju sukoba interesa.

Na traženje Povjerenstva obveznik je dopisom od 17. srpnja 2023. dopunio zahtjev za mišljenjem, navodeći da je sukladno članku 30. Zakona o javnoj nabavi (»Narodne novine" br. 120/16 i 114/22; u daljnjem tekstu: ZJN) kojim su regulirane odredbe o izuzeću za ugovore o javnoj nabavi, između ostalog stavkom 1. točkom 5. propisano da se Zakon ne primjenjuje na ugovore o javnoj nabavi za:

* stavak 1. točka 5. - usluge pravnog zastupanja stranaka od strane odvjetnika u:

1. arbitraži ili mirenju u državi članici, trećoj zemlji ili pred međunarodnom instancijom arbitraže ili mirenja, ili
2. postupku pred sudovima, tribunalima ili tijelima javne vlasti u državi Članici ili trećoj zemlji ili pred međunarodnim sudovima, tribunalima ili institucijama;

* stavak 1. točka 6. - usluge pravnog savjetovanja koje odvjetnik pruža tijekom pripreme bilo kojeg od postupaka iz točke 5. ovoga stavka ili ako postoji konkretna naznaka i velika vjerojatnost da će pravna stvar na koju se savjet odnosi postati predmet takvih postupaka.

Nadalje, navodi se da je Općinsko vijeće Općine Stara Gradiška prihvaćanjem Proračuna Općine Stara Gradiška i donošenjem Odluke o izvršavanju Proračuna Općine Stara Gradiška za 2023. godinu (»Službeni vjesnik Općine Stara Gradiška" br. 5/22) ovlastilo općinskog načelnika da odlučuje o odabiru odvjetnika za zastupanje Općine Stara Gradiška u sudskim, upravnim i drugim postupcima kao i za poduzimanje drugih pravnih radnji, a upravo na temelju predviđenih sredstava u Proračunu Općine Stara Gradiška.

Također, naprijed citiranom Odlukom o izvršavanju Proračuna Općine Stara Gradiška za 2023. godinu propisano je sljedeće:

* članak 7. stavak 1. - Općinski načelnik upravlja raspoloživim novčanim sredstvima na računu Proračuna.
* članak 9. stavak 1. - Naredbodavatelj i odgovorna osoba za izvršenje Proračuna u cijelosti je općinski načelnik.

Shodno navedenom, odvjetnik kojeg Općina Stara Gradiška u konkretnoj situaciji namjerava angažirati bit će odabran na temelju dostavljene ponude u kom pravcu će se s istim, uvažavajući odredbe Zakona o odvjetništvu, zaključiti ugovor o zastupanju kojim će se urediti i pitanje naknade za zastupanje odnosno odvjetnička nagrada sukladno odredbama Tarife o nagradama i naknadi troškova za rad odvjetnika, navodi se u dopisu.

Na zahtjev Povjerenstva je li interesno povezan sa svojim „pašancem“, obveznik u dopisu od 20. srpnja 2023. ističe da kao muž jedne od sestara nije interesno povezan sa mužem druge sestre, niti da je ikada s njim bio u ekonomskoj zajednici, odnosno da ga nikada kao privatna osoba nije angažirao za zastupanje. Zaključno navodi da će odvjetnik biti odabran temeljem dostavljene ponude te će se s istim zaključiti ugovor o zastupanju.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) na 17. sjednici održanoj 28. srpnja 2023., obvezniku daje mišljenje kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 2. stavkom 2. ZSSI-a propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti ( potencijalni sukob interesa) ili kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da obveznici ne smiju koristiti javnu dužnost za osobni probitak ili probitak osobe koja je s njima povezana.

Pritom je člankom 5. stavkom 1. točka 3. ZSSI-a propisano da je član obitelji obveznika, u smislu navedenog Zakona, bračni ili izvanbračni drug obveznika, životni partner ili neformalni životni partner, njegovi srodnici po krvi u uspravnoj lozi, braća i sestre obveznika te posvojitelj, odnosno posvojenik obveznika dok je u točki 6. istog članka određeno da su povezane osobe u smislu ZSSI-a osobe navedene u točki 3. te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Člankom 7. stavkom 1. podstavkom c) ZSSI-a kojim su propisana zabranjena djelovanja obveznika propisana je i zabrana zlouporabe posebnih prava obveznika koja proizlaze ili su potrebna za obavljanje dužnosti, dok je podstavkom i) propisana zabrana obveznicima da na koji drugi način koristiti položaj obveznika utjecanjem na odluku tijela javne vlasti ili osoba koje su u njima zaposlene kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Sukladno članku 9. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik dužan deklarirati ga na odgovarajući način i razriješiti tako da zaštiti javni interes, kao i izuzeti se od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Općinski načelnik Općine Stara Gradiška i odvjetnik kojeg Općina namjerava angažirati za pružanje pravne pomoći prema navodima samoga obveznika nisu interesno povezane osobe u smislu odredbi ZSSI-a.

Međutim, imajući u vidu okolnost da Općina Stara Gradiška namjerava angažirati odvjetnika koji je ujedno u širem smislu rodbinski povezan s obveznikom Velimirom Paušićem, općinskim načelnikom, jer su u bračnim odnosima sa dvije sestre, od obveznika se u ovoj situaciji ne može očekivati potpuno objektivno i nepristrano postupanje, pogotovo ako je ovlašten samostalno donositi odluke.

Isto tako, „pašanac“ obveznika ne može biti isključen ili ograničen od svojeg prava na stupanje u poslovni odnosa s Općinom u kojoj obveznik Velimir Paušić obnaša dužnost općinskog načelnika samo zbog navedene okolnosti rodbinske povezanosti.

Ukazuje se obvezniku kako je uvijek pozvan ponajprije zaštititi javni interes te poduzeti sve što je potrebno da u obnašanju dužnosti odijeli privatni interes od javnog interesa, pri čemu se javni interes očituje i u jačanju povjerenja građana u objektivnost odluka koje obveznik donosi.

Stoga bi bilo uputno da obveznik u cilju očuvanja vlastitog integriteta i jačanja transparentnosti iz članka 6. ZSSI-a u obnašanju javnih dužnosti od sebe otkloni svako postupanje vezano za odlučivanje o angažiranju koji će odvjetnik zastupati Općinu Stara Gradiška, što uključuje i sklapanje ugovora, te da za to ovlasti drugu osobu, koja može biti i pročelnik ili drugi službenik navedene Općine.

Upućuje se obveznika da se u pogledu eventualne obveze izuzimanja propisane odredbama Zakona o javnoj nabavi za mjerodavno tumačenje obrati nadležnoj Upravi za trgovinu i politiku javne nabave Ministarstva gospodarstva i održivog razvoja.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obvezniku Velimiru Paušiću, elektroničkom dostavom
2. Objava na internetskoj stranici Povjerenstva
3. Pismohrana